Tidligere FN-topp: Dødsraten i Gaza er trolig den høyeste siden folkemordet i Rwanda
– Hvordan kan dette ikke være kollektiv avstraffelse, spør Andrew Gilmour, FNs tidligere visegeneralsekretær for menneskerettigheter. Antallet drepte på Gazastripen stiger stadig. Bare det siste døgnet melder palestinske helsemyndigheter at 97 mennesker er drept i israelske angrep. Totalt er rundt 29.500 mennesker bekreftet drept i løpet av fire og en halv måned, ifølge helsemyndighetene.  Rundt 70 prosent av de drepte skal være kvinner og barn.  – Det er trolig den høyeste drapsraten utført av militære siden Rwanda-folkemordet i 1994, sier Andrew Gilmour i et intervju med BBC.  Han var FNs visesekretær for menneskerettigheter frem til 2019 og leder i dag organisasjonen Berghof Foundation. Ytterligere flere tusen mennesker ligger trolig fastklemt i ruiner av bombede bygninger, uten at det er mulig å grave dem frem på grunn av den pågående krigen.  Rundt 75 prosent av bygningsmassen er skadet eller ødelagt.  Rundt 2,2 millioner palestinere er innesperret på Gazastripen, som har et areal på størrelse med Mjøsa.  De fleste befinner seg i Rafah-området helt sør (se kart nederst i saken), men har ikke noe sted å flykte fordi grensene er stengt. Det kommer begrenset med nødhjelp inn, og de fleste innbyggerne er rammet av sult, ifølge FN.  – Hvordan kan dette ikke være kollektiv avstraffelse? 2,2 millioner mennesker blir jaget rundt i regnet og bombet gjentatte ganger uansett hvor de drar, sier Gilmour. For tredje gang la USA tirsdag ned veto mot en resolusjon i FNs sikkerhetsråd med krav om umiddelbar våpenhvile i Gaza.  Akutt matmangel Mellom 1. januar og 12. februar nektet den israelske forsvarsledelsen ifølge FNs nødhjelpskontor (OCHA) å slippe inn 51 prosent av hjelpesendingene som var ment for Nord-Gaza og 25 prosent av sendingene som skulle til den sørlige delen av enklaven. Desperate palestinere maler nå opp dyrefor for å få mel til å bake brød til familien. – Barna mine sulter, de våkner gråtende av sult, forteller en kvinne til nyhetsbyrået AFP. – Hvor skal jeg få tak i mat til dem, spør hun fortvilet. For å få tak i det vesle som har kommet inn, risikerer folk til tider livet. Al Jazeera meldte mandag at israelske soldater åpnet ild mot palestinere som prøver å få tak i mathjelp i Gaza.  Kanalen har verifisert en video av hundrevis av palestinere som forsøkte å nærme seg en lastebilene med nødhjelp fra FN mens skytingen pågikk.  Også CNN har verifisert materiale som viser dette.  Mange såret og lite helsehjelp Ifølge palestinske helsemyndigheter er nærmere 70.000 mennesker såret i israelske angrep, men det er begrenset hvilken helsehjelp disse kan få. 25 av Gazas 36 sykehus er satt ut av spill som følge av de israelske angrepene.   Internasjonale organisasjoner som bidrar med helsehjelp er også rammet. Leger Uten Grenser meldte 21. februar at et israelsk angrep på en av deres bygninger hadde drept to medarbeidere.   Aftenposten kan ikke uavhengig verifisere tallene på drepte, men FN og Human Rights Watch har tidligere sagt til Reuters at de har ansett tallene fra palestinske helsemyndigheter som troverdige. Det er uklart hvor mange av de drepte som er Hamas-krigere. Israel hevdet tidligere i februar at de har drept 10.000 militante palestinere på Gazastripen, men tallet er ikke verifisert av andre kilder.   Israel har gjentatte ganger understreket at krigen er rettet mot Hamas, ikke mot sivile palestinere. De har anklaget Hamas for å utføre angrep fra boligområder, sykehus og andre sivile bygninger, noe Hamas avviser.
Palestinske helsemyndigheter melder om rundt 29.500 drepte på Gazastripen over fire og en halv måned. 75 prosent av bygningene er skadet eller ødelagt og over 70.000 mennesker er såret med begrenset tilgang til helsehjelp. FNs tidligere visegeneralsekretær for menneskerettigheter, Andrew Gilmour, mener man må tilbake til folkemordet i Rwanda i 1994 for å se eksempler på at så mange er blitt drept av militære på så kort tid. 